Imtella' Awwissu 16, 2021 Rapport: Tony Dimech Bi rwol ta' għassies fuq l-operat tal-kumpaniji, is-sena l-oħra l-Malta Business Registry għamlet aktar minn 800 spezzjoni lil kumpaniji li joperaw f'Malta waqt li din is-sena it-tir hu li jsiru 1,000 spezzjoni. Ma' TVM il-Kap Eżekuttiv tal-Malta Business Registry, Joseph Farrugia, qal li l-aġenzija rnexxielha timplimenta r-rakkomandazzjonijiet tal-Moneyval biex il-kumpaniji, l-assoċjazzjonijiet u l-fondazzjonijiet ikunu assigurati li r-reġistrazzjoni tagħhom tkun rikonoxxuta anke barra l-pajjiż. L-aġenzija Malta Business Registry għandha rwol kruċjali għall-kredibilità tal-pajjiż u anke għall-informazzjoni meħtieġa biex it-tranżazzjonijiet fin-negozju jsiru fuq bażi verifikata u li tkun reali. Din l-aġenzija tiġbor informazzjoni dettaljata dwar kull kumpanija rreġistrata magħha waqt li tassigura li fir-reġistru jinżammu kumpaniji attivi u jipprovdu l-informazzjoni preċiża. Jekk xi kumpanija tkun inattiva għal diversi snin l-aġenzija tneħħiha mir-reġistru tant li diġà kkanċellat mal-10,000 kumpanija waqt li dawk il-kumpaniji li ma jipprovdux l-informazzjoni meħtieġa ma jkunux reġistrati bis-sena l-oħra biss kellha tirrifjuta mas-600 kumpanija. Kull kumpanija hija obbligata li tipprovdi l-informazzjoni meħtieġa kull sena u jekk dan ma jseħħx, jew l-uffiċjali tal-compliance unit li twaqqfet dan l-aħħar isibu li l-informazzjoni hija falza, l-aġenzija timponi sensiela ta' multi b'uħud minnhom jistgħu jkunu sostanzjali. "Multi ħriġna madwar 1,200 li japplikaw minn 'late filing' tad-dokumentazzjoni u anke kellna multi aktar qawwijin dwar il-benefiċċjarji. Kif għedna, meta jkun hemm diskrepanzi żgħar, il-multi jkunu anqas … meta l-compliance officers isibu kompletament differenti hemmhekk il-multi jistgħu jitilgħu sa €100,000 però jiddependi t-tip ta' kumpanija … kemm hi kbira u jekk hiex ġejja minn ġurisdizzjoni riskjuża". Bejn kumpaniji barranin minn diversi pajjiżi u dawk Maltin, il-Malta Business Registry għandha fi ħdanha eluf ta' kumpaniji li 51% minnhom għandhom azzjonisti barranin. L-informazzjoni tinkludi ta' min hija l-kumpanija jew min qed jamministraha fost dettalji oħra. "Bħalissa fuq ir-reġistru hemm 48,000 kumpanija attiva … ix-xogħol huwa qawwi … aħna matul is-sena nirreġistraw 180,000 dokument … tibdil fl-indirizzi, fid-diretturi, fl-azzjonisti, account … kull tip ta' tibdil … kumpaniji li huma attivi ħafna allura jkollna ħafna xogħol". Farrugia qal li l-aġenzija rnexxielha timplimenta r-rakkomandazzjonijiet tal-Moneyval biex il-kumpaniji, l-assoċjazzjonijiet u l-fondazzjonijiet ikunu assigurati li r-reġistrazzjoni tagħhom tkun rikonoxxuta anke barra l-pajjiż.